CELEX: 32021D1012
Language: bg
Date: 2021-06-21 00:00:00
Title: Решение (ОВППС) 2021/1012 на Съвета от 21 юни 2021 година за назначаване на специален представител на Европейския съюз за Африканския рог

22.6.2021   
               
               
                  BG
               
               
                  Официален вестник на Европейския съюз
               
               
                  L 222/27
               
            
         РЕШЕНИЕ (ОВППС) 2021/1012 НА СЪВЕТА
         от 21 юни 2021 година
         за назначаване на специален представител на Европейския съюз за Африканския рог
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 33 и член 31, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 8 декември 2011 г. Съветът прие Решение 2011/819/ОВППС (1), с което г-н Alexander RONDOS беше назначен за специален представител на Европейския съюз (СПЕС) за Африканския рог.
                  
               
                     (2)
                  
                  
                     На 25 юни 2018 г. Съветът прие Решение (ОВППС) 2018/905 (2) за удължаване на мандата на г-н RONDOS като СПЕС за Африканския рог. Посоченото решение беше последно изменено с Решение (ОВППС) 2021/352 (3) на Съвета. Мандатът на СПЕС изтича на 30 юни 2021 г.
                  
               
                     (3)
                  
                  
                     Следва да бъде назначен нов СПЕС за Африканския рог за период от 14 месеца.
                  
               
                     (4)
                  
                  
                     СПЕС ще изпълнява мандата си в обстановка, която може да се влоши и да попречи на постигането на целите на външната дейност на Съюза, определени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Специален представител на Европейския съюз
            
               1.   Г-жа Annette WEBER се назначава за специален представител на Европейския съюз (СПЕС) за Африканския рог за периода от 1 юли 2021 г. до 31 август 2022 г. Съветът може да вземе решение мандатът на СПЕС да бъде удължен или прекратен предсрочно въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
            
            
               2.   За целите на мандата на СПЕС Африканският рог обхваща зоната, към която е насочена основно стратегията на Европейския съюз в Африканския рог („стратегията“), приета със заключенията на Съвета от 10 май 2021 г., а именно Джибути, Еритрея, Етиопия, Кения, Сомалия, Южен Судан, Судан и Уганда,. СПЕС ще работи също така с държавите от района на Червено море, басейна на река Нил и други, както и със съответни регионални или международни образувания в и извън региона на Африканския рог, включително Арабския полуостров и Северна Африка, когато това е уместно.
            
         
         
            Член 2
            Цели на политиката
            
               1.   Мандатът на СПЕС, въз основа на целите на политиката съгласно стратегията, е да допринася активно към регионалните и международните усилия за постигане на мирно съжителство и траен мир, сигурност и развитие в държавите от региона и между тях. Освен това СПЕС се стреми да повиши качеството, интензитета, въздействието и видимостта на многостранния ангажимент на ЕС в Африканския рог.
            
            
               2.   СПЕС допринася за развитието и прилагането на усилията на Съюза в региона чрез интегриран подход, включително в областта на политиката, сигурността и развитието, като координира всички подходящи инструменти и заинтересовани страни за действията на Съюза. Ангажиментът на СПЕС се осъществява в тясно сътрудничество и координация със съответните ръководители на делегациите на Съюза, Европейската служба за външна дейност (ЕСВД), Комисията, държавите членки, и други заинтересовани участници и заинтересовани страни от ЕС. СПЕС засилва влиянието на Съюза в региона и осигурява съгласуваност на подхода на Съюза на регионално равнище.
            
            
               3.   СПЕС допринася за ангажимента на Съюза да задълбочава стратегическите си отношения и партньорство с Африканския рог и държавите от региона, като целта е да се подкрепят мирът и сигурността, демокрацията, правата на човека, принципите на правовата държава, равенството между половете, хуманитарните принципи и международното хуманитарно право (МХП), устойчивото развитие, икономическият растеж, действията в областта на климата и регионалното сътрудничество.
            
            
               4.   Глобалните цели на политиката, за които СПЕС дава своя принос, включват, наред с другото:
               
                           а)
                        
                        
                           стабилизирането на Африканския рог с акцент върху по-широката регионална динамика, включително на ниво отделна държава, когато това е от значение за стабилността в региона;
                        
                     
                           б)
                        
                        
                           политическите преходи, например в Етиопия и Судан, процесите за укрепване на мира и за изграждане на държавност в Сомалия и Южен Судан, както и предотвратяването и ранното предупреждение за потенциални конфликти между държави в региона или в самите държави, включително трансгранични конфликти, както и принос към посредничество във връзка тях и тяхното разрешаване;
                        
                     
                           в)
                        
                        
                           регионалното сътрудничество в областта на политиката, сигурността и устойчивата икономика и съвместните многостранни действия, по-специално с Организацията на обединените нации (ООН), Африканския съюз (АС) и Междуправителствения орган за развитие (IGAD);
                        
                     
                           г)
                        
                        
                           намирането чрез преговори на решение относно проекта за язовир в Етиопия (Grand Ethiopian Renaissance Dam) и насърчаването на трансграничното сътрудничество в целия басейн на река Нил;
                        
                     
                           д)
                        
                        
                           сигурността, стабилността и сътрудничеството около Червено море.
                        
                     
         
         
            Член 3
            Мандат
            
               1.   С оглед постигане на целите на политиката по отношение на Африканския рог, СПЕС има следния мандат:
               
                           а)
                        
                        
                           да допринася активно за изпълнението на стратегията и да подобрява цялостната съгласуваност и ефективност на дейностите на Съюза с оглед по-нататъшното задълбочаване и укрепване на отношенията и партньорството на Съюза с региона на Африканския рог и държавите и организациите в него;
                        
                     
                           б)
                        
                        
                           да работи с всички заинтересовани страни в региона, националните правителствени и неправителствени участници, регионалните власти, международните и регионалните организации, гражданското общество, младежта, частния сектор и диаспорите, с оглед постигане на целите на Съюза, и да допринася за по-доброто разбиране на ролята на Съюза в региона. В този контекст СПЕС пътува редовно до всички държави в региона;
                        
                     
                           в)
                        
                        
                           да работи с релевантни участници извън региона, в интерес на решаването на въпроси, свързани с по-широката регионална стабилност, включително язовира Grand Ethiopian Renaissance Dam, Червено море, Западния Индийски океан и финансирането на мисията на Африканския съюз в Сомалия (AMISOM) и последващото ангажиране под ръководството на АС в областта на сигурността. Контактите включват двустранен диалог със, по целесъобразност, Съединените американски щати, Обединеното кралство Великобритания и Северна Ирландия, държавите от Персийския залив, Египет, регионални контакти със Съвета за сътрудничество в Персийския залив, Съвета на арабските и африканските държави от Червено море и Аденския залив и други релевантни международни участници;
                        
                     
                           г)
                        
                        
                           да представлява и да насърчава интересите и видимостта на Съюза в съответните регионални и международни форуми;
                        
                     
                           д)
                        
                        
                           да насърчава и да подкрепя ефективното сътрудничество в областта на политиката и сигурността и устойчивата икономическа интеграция в региона чрез партньорството на ЕС с АС и регионални организации, по-специално IGAD. СПЕС стартира/ръководи, подкрепя и насърчава механизми за разрешаване на конфликти, по-специално по африканска инициатива, както и механизми на Близкия изток/Северна Африка, за да спомогне за ефективно предотвратяване, намаляване на напрежението и мирно уреждане на спорове и с цел помирение чрез насърчаване на диалога, преговорите и посредничеството;
                        
                     
                           е)
                        
                        
                           да следи развитието на политическата обстановка и ситуацията със сигурността в региона и да допринася за разработването на политиката на ЕС спрямо този регион, с цел консултации за и изготвянето на конкретни предложения за действие, включително във връзка с Еритрея, Етиопия, Сомалия, Судан, Южен Судан, граничния спор между Судан и Етиопия, напреженията между Сомалия и Кения, регионалната роля на Кения, спора относно река Нил, сигурността в района на Червено море, насърчаването на регионалната интеграция и други пораждащи безпокойство въпроси в региона, които имат отражение върху неговата сигурност, стабилност и мирно и приобщаващо развитие. СПЕС допринася също така за ранните действия на ЕС и за стратегическата и дългосрочна визия на ЕС в региона на Африканския рог;
                        
                     
                           ж)
                        
                        
                           да продължи да мобилизира регионална и международна подкрепа за политическите преходи, например в Етиопия и Судан, в тясно сътрудничество с ръководителите на делегациите на Съюза и мисиите на държавите членки. СПЕС допринася за подкрепата на усилията за мир и помирение на национално равнище въз основа на приобщаващ и прозрачен диалог. СПЕС продължава усилията за преодоляване на регионалните последици от многобройните кризи в Етиопия, включително в Тиграй, по-специално като насърчава мирното разрешаване на напрежението по границите със Судан. По отношение на Судан СПЕС съсредоточава усилията си и върху подкрепата за изпълнението на мирното споразумение от Джуба и преговорите и прилагането на последващите споразумения;
                        
                     
                           з)
                        
                        
                           да продължи да насърчава засилването на подкрепата от страна на регионални и международни заинтересовани страни за критичните процеси за укрепване на мира и изграждане на държавност в Сомалия и Южен Судан. В допълнение към усилията на ръководителя на делегацията на ЕС и на държавите членки, СПЕС подкрепя усилията на Съюза за изграждане на държавност в Сомалия, включително развитието на сектора на сигурността. Във връзка с това СПЕС участва в обсъжданията, свързани с използването на Европейския механизъм за подкрепа на мира, както и с мисиите и операциите в региона по линия на общата политика за сигурност и отбрана (ОПСО). По отношение на Южен Судан, в тясно сътрудничество с ръководителя на делегацията на Съюза, СПЕС продължава да работи в тясно сътрудничество с ООН, IGAD, АС и други релевантни международни партньори с цел запазване на тяхната подкрепа за усилията за мир и за цялостното стабилизиране на страната;
                        
                     
                           и)
                        
                        
                           да води диалог с Еритрея, като настоява за конструктивна програма на регионално равнище, включително за изтеглянето на еритрейските войски от Етиопия;
                        
                     
                           й)
                        
                        
                           да продължава да представлява Съюза в качеството си на наблюдател в ръководените от АС преговори относно язовира Grand Ethiopian Renaissance Dam. Като работи в тясно сътрудничество с ръководителите на делегациите на Съюза и мисиите на държавите членки в Египет, Судан и Етиопия, СПЕС допринася за подпомагането на диалога и на сътрудничеството между страните с цел изграждане на доверие и разработване на мерки за изграждане на доверие, което би могло да спомогне за намирането на решение на спора относно язовира Grand Ethiopian Renaissance Dam. В по-общ план СПЕС допринася за усилията на ЕС за засилване на ангажираността в дипломацията в областта на водните ресурси в целия басейн на река Нил;
                        
                     
                           к)
                        
                        
                           да насърчава сътрудничеството, диалога и мирното уреждане на спорове около Червено море и да изгражда привилегировани отношения с регионални инициативи. В тясно сътрудничество с делегациите на Съюза и мисиите на държавите членки в региона СПЕС допринася за разработването на интегриран подход към широкия район на Червено море и спомага за изготвянето на приобщаваща програма за сътрудничество по отношение на Червено море между съответните регионални и международни участници;
                        
                     
                           л)
                        
                        
                           да следи отблизо и да насърчава сътрудничеството за справяне с трансграничните предизвикателства, засягащи Африканския рог, по-специално във връзка с радикализацията и тероризма, морската сигурност и пиратството, граничните спорове, всички форми на трафик, включително трафика на хора, незаконните финансови потоци, както и всички политически последици и последици за сигурността от хуманитарните кризи;
                        
                     
                           м)
                        
                        
                           да насърчава хуманитарния достъп и зачитането на МХП и закрилата на цивилни лица;
                        
                     
                           н)
                        
                        
                           да допринася, в сътрудничество със СПЕС за правата на човека, за утвърждаването на правата на човека чрез изпълнението на Решение 2011/168/ОВППС на Съвета (4) и на политиката на Съюза в областта на правата на човека, включително на насоките на Съюза в областта на правата на човека, по-специално Насоките на Съюза относно децата и въоръжените конфликти, както и относно насилието срещу жените и момичетата и борбата с всички форми на дискриминация срещу тях, и на политиката на Съюза във връзка с Резолюция 1325 (2000) на Съвета за сигурност на ООН (СС на ООН) и последващите резолюции относно жените, мира и сигурността, както и Резолюция 2250 (2015) на СС на ООН относно младежта, мира и сигурността. Това включва обмен на мнения с Международния наказателен съд, Службата на Върховния комисар по правата на човека и защитници на правата на човека;
                        
                     
                           о)
                        
                        
                           да допринася за справяне с нарастващото въздействие на изменението на климата върху мира и сигурността. Това включва гарантиране, че дейностите по предотвратяване на конфликти и укрепване на мира отчитат рисковете за сигурността, свързани с климата и околната среда.
                        
                     
            
               2.   За целите на изпълнението на своя мандат СПЕС, наред с другото:
               
                           а)
                        
                        
                           предоставя консултации и докладва относно формулирането на позициите на Съюза на регионални и международни форуми, когато е целесъобразно, така че проактивно да насърчава действия, основани на партньорство и взаимна отчетност, както и да укрепва интегрирания подход на Съюза спрямо Африканския рог;
                        
                     
                           б)
                        
                        
                           допринася за текущия преглед на всички дейности на Съюза и осъществява тясно сътрудничество и координация със съответните делегации на ЕС и съответните държави членки.
                        
                     
         
         
            Член 4
            Изпълнение на мандата
            
               1.   СПЕС отговаря за изпълнението на мандата, като действа под ръководството на ВП.
            
            
               2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
            
            
               3.   СПЕС си сътрудничи и работи в тясна координация с ЕСВД и нейните компетентни отдели.
            
         
         
            Член 5
            Финансиране
            
               1.   Референтната сума, предназначена за покриване на разходите, свързани с мандата на СПЕС, за периода от 1 юли 2021 г. до 31 август 2022 г. възлиза на 2 750 000 евро.
            
            
               2.   Управлението на разходите се извършва в съответствие с процедурите и правилата, приложими към общия бюджет на Съюза.
            
            
               3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
            
         
         
            Член 6
            Формиране и състав на екипа
            
               1.   В рамките на мандата си и на предоставените финансови средства СПЕС отговаря за сформирането на екип. Екипът включва експерти по конкретни политически въпроси в зависимост от изискванията на мандата. СПЕС информира своевременно Съвета и Комисията за състава на екипа.
            
            
               2.   Държавите членки, институциите на Съюза и ЕСВД могат да предлагат командироване на служители към СПЕС. Възнаграждението на този командирован персонал се поема съответно от държавата членка, заинтересованата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат да бъдат командировани и за работа към СПЕС. Договорно наетите членове на международния персонал трябва да са граждани на държава членка.
            
            
               3.   Целият командирован персонал остава под административното ръководство на изпращащата държава членка, институция на Съюза или ЕСВД и изпълнява задълженията си и действа в интерес на мандата на СПЕС.
            
            
               4.   Персоналът на СПЕС се разполага в същите сгради като съответните отдели на ЕСВД или делегациите на Съюза, така че да се гарантира съгласуваността и последователността на дейностите им.
            
         
         
            Член 7
            Привилегии и имунитети на СПЕС и на персонала на СПЕС
            Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договарят с приемащите страни, по целесъобразност. Държавите членки и ЕСВД оказват цялата необходима подкрепа за тази цел.
         
         
            Член 8
            Сигурност на класифицираната информация на ЕС
            СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (5).
         
         
            Член 9
            Достъп до информация и логистична подкрепа
            
               1.   Държавите членки, Комисията, ЕСВД и Генералният секретариат на Съвета гарантират достъпа на СПЕС до всяка информация от значение за него.
            
            
               2.   Делегациите на Съюза в региона и/или държавите членки, според случая, осигуряват логистична подкрепа в региона.
            
         
         
            Член 10
            Сигурност
            В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с мандата на СПЕС и обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:
            
                        а)
                     
                     
                        изготвя конкретен план за сигурността въз основа на насоки от страна на ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и в който се определя план за действие при извънредни обстоятелства и за евакуация;
                     
                  
                        б)
                     
                     
                        гарантира, че целият персонал, разположен извън Съюза, е застрахован за висок риск съобразно условията в района, за който отговаря;
                     
                  
                        в)
                     
                     
                        гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, съобразно степента на риск, определена за този район от ЕСВД;
                     
                  
                        г)
                     
                     
                        гарантира, че се изпълняват всички одобрени препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение, както и относно други свързани със сигурността въпроси, в рамките на редовните доклади за напредъка и окончателния цялостен доклад за изпълнението на мандата.
                     
                  
         
            Член 11
            Докладване
            СПЕС представя редовни устни и писмени доклади на ВП и КПС. При необходимост СПЕС докладва и на работните групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва в информирането на Европейския парламент.
         
         
            Член 12
            Координация
            
               1.   В рамките на стратегията СПЕС допринася за единството, съгласуваността и ефективността на дейността на Съюза и съдейства за осигуряване на съгласувано използване на всички инструменти на Съюза и на действията на държавите членки с оглед на постигането на целите на политиката на Съюза. Когато е целесъобразно, се търси установяването на контакти с държавите членки. Дейностите на СПЕС се координират с тези на ЕСВД, делегациите на Съюза и Комисията, както и с дейностите на други СПЕС в региона. СПЕС провежда редовни брифинги за мисиите на държавите членки и делегациите на Съюза.
            
            
               2.   На място се поддържат тесни връзки със съответните ръководители на мисиите на държавите членки, ръководителите на делегациите на Съюза и ръководителите на мисиите и операциите по линия на ОПСО. Те полагат всички усилия, за да съдействат на СПЕС при изпълнението на мандата му. СПЕС, в тясна координация със съответните делегации на Съюза, предоставя на местно равнище политически насоки за командващия силите на EUNAVFOR Atalanta, командващия мисията EUTM Somalia и ръководителя на мисията EUCAP Somalia. СПЕС, командващите операциите на ЕС и командващият гражданските операции се консултират взаимно, когато е необходимо. На място СПЕС поддържа връзки и с други международни и регионални участници.
            
         
         
            Член 13
            Съдействие във връзка с претенции
            СПЕС и персоналът на СПЕС съдействат за предоставянето на необходимото в отговор на претенции и задължения, възникнали във връзка с мандатите на предишните СПЕС за Африканския рог, оказват административна помощ и осигуряват достъп до съответните досиета за тази цел.
         
         
            Член 14
            Преразглеждане
            Изпълнението на настоящото решение и неговата съгласуваност с други форми на принос на Съюза за региона подлежат на редовен преглед. СПЕС представя пред ВП, Съвета и Комисията редовни доклади за напредъка, а до 31 май 2022 г. — окончателен цялостен доклад за изпълнението на мандата.
         
         
            Член 15
            Влизане в сила
            Настоящото решение влиза в сила в деня на приемането му.
         
         
            Съставено в Люксембург на 21 юни 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение 2011/819/ОВППС на Съвета от 8 декември 2011 г. за назначаване на специален представител на Европейския съюз за Африканския рог (ОВ L 327, 9.12.2011 г., стр. 62),.
         
            (2)  Решение (ОВППС) 2018/905 на Съвета от 25 юни 2018 г. за удължаване на мандата на специалния представител на Европейския съюз за Африканския рог (ОВ L 161, 26.6.2018 г., стр. 16).
         
            (3)  Решение (ОВППС) 2021/352 на Съвета от 25 февруари 2021 г. за изменение на Решение (ОВППС) 2018/905 за удължаване на мандата на специалния представител на Европейския съюз за Африканския рог (ОВ L 68, 26.2.2021 г., стр. 187).
         
            (4)  Решение 2011/168/ОВППС на Съвета от 21 март 2011 г. относно Международния наказателен съд и за отмяна на Обща позиция 2003/444/ОВППС (ОВ L 76, 22.3.2011 г., стр. 56).
         
            (5)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).